Det ny parti Moderaterne, der formelt blev stiftet søndag, har - måske - sat navn på nogle af dem, de nordjyske vælgere ved et kommende valg kan stemme på, hvis de vil støtte partiet. "Måske", fordi kandidater og partiets pressechef har givet forskellige oplysninger om kandidat-situationen. Efter det stiftende møde søndag offentliggjorde partiet navne på 41 personer, som sammen med flere, der offentliggøres senere, skal repræsentere partiet ved folketingsvalget. Det fremgår ikke af partiets hjemmeside, hvem der stiller op hvor i landet. Ifølge pressechef Jeppe Søe skyldes det, at beslutningen skal træffes af partiets hovedbestyrelse, der først blev valgt på det stiftende møde, skrev han søndag eftermiddag i en mail til TV2 Nord. Imidlertid oplyser Kristian Klarskov, der er en af de 41 kandidater, at det i Nordjyllands Storkreds bliver ham, Mohammad Rona samt Dina Mofidi, der stilles op. En af de tre skal ifølge Kristian Klarskov have status af spidskandidat. Tidligere kandidat hos Konservative Kristian Klarskov, der er 46 år, er født i Skagen, men bor i dag i Støvring. Han har de seneste 20 år været iværksætter og bistået små virksomheder med at komme i gang. Det var i første række Lars Løkke Rasmussens person, der fik Kristian Klarskov til at engagere sig i Moderaterne. Siden har han været med til at udvikle partiets politik. Ved folketingsvalget i 2011 stillede Kristian Klarskov op for Det Konservative Folkeparti. Han fik 144 personlige stemmer, men pointerer, at han stort set ikke førte valgkamp, fordi han lå på sygehuset med nyresten. Da partiformand Lene Espersen efterfølgende blev væltet, meldte han sig ud i protest mod partiets nye politiske linje, og har ikke været medlem af noget andet parti, før han meldte sig under Moderaternes faner. Regionerne skal nedlægges Dina Mofidi oplyser ligeledes til TV2 Nord, at hun stiller op i Nordjyllands Storkreds. Hun er 23 år og i gang med kandidatdelen af politik- og administration-uddannelsen på Aalborg Universitet. Hendes mærkesag er mental sundhed - en mærkesag, der til dels bygger på hendes egne oplevelser med sundhedsvæsenet. - Jeg har et usynligt handicap, men er blevet tabt af sundhedsvæsenet, fordi de forskellige dele ikke kan arbejde sammen. Det skal ingen andre opleve, og jeg er derfor en varm fortaler for Moderaternes forslag om at nedlægge regionerne og erstatte dem med ét nationalt sundheds- og sygehus-system, siger Dina Mofidi, der har et kortvarigt medlemskab af Det Radikale Venstre for nogle år siden bag sig. Den tredje kandidat i Nordjylland - ifølge ham selv - er Mohammad Rona, 37 år og bosat i Gug. Han er født i Kabul og flyttede i sin tid til Nordjylland af jobmæssige grunde - og med en klar intention om hurtigt at returnere til den københavnske vestegn, hvor hans familie bor. Men så traf han frederikshavnske Stine - hvorefter Nordjylland blev hans base. Han er afdelingschef i Randers-virksomheden Onlinepos. Desuden er han netop nyvalgt til integrationsrådet i Aalborg Kommune, og det bliver i første omgang udlændinge- og integrations-politik, han vil arbejde med også som folketingskandidat. Han har ikke tidligere været politisk aktiv. Pressechef Jeppe Søe har efterfølgende korrigeret sin første melding om, at kandidaterne først fordeles efter storkredse til august: "Dem, der ved det (hvor de stiller op, red.) må selvfølgelig gerne sige det". Og "dem, der stiller op - og vil ud med det, skal du endelig bare stole på," skriver han i en ny mail til TV2 Nord. Jeppe Søe, der selv bor i Nordjylland, er i øvrigt selv med på listen over de 41 folketingskandidater, men det er ikke oplyst, hvor i landet han skal være kandidat.

Opsummering:
Det nystiftede parti har udpeget sit første kuld af folketingskandidater. Tre er stillet op i Nordjyllands Storkreds - i hvert fald ifølge dem selv.